Vrou gered na motor by Chapmanspiek afstort(Foto: Facebook/WSAR) ŉ 43-jarige vrou het wonderbaarlik oorleef nadat haar motor glo sowat 180 m ver by Chapmanspiek afgestort het. Lede van die Wildernis-soek-en-reddingspan (WSAR), reddingswerkers en nooddienste is Maandagmiddag na die toneel ontbied. Volgens David Nel, WSAR se woordvoerder, was die vrou glo na Houtbaai onderweg toe haar motor teen ’n steil helling afgestort het. Sy was alleen in die motor. ’n Klein mediese en reddingspan het teen die steil terrein afbeweeg om die wrak te bereik. (Foto: Facebook/WSAR) “Die vrou kon daarin slaag om uit die motor te kom, maar sy kon nie verder loop nie,” sê Nel. Die pasiënt is op die toneel behandel voordat sy op ’n draagbaar geplaas is wat aan toue vasgemaak is en sy veilig tot bo by die pad gehys is. Sy is daarna per ambulans na ŉ nabygeleë hospitaal vir verdere mediese behandeling vervoer. ’n Hommeltuig van die Wes-Kaapse nooddienste is gebruik om die reddingspoging te monitor en terugvoer te gee. Volgens Nel was dit ŉ veeleisende reddingspoging, maar is dit vergemaklik danksy verskeie bekwame reddingspesialiste wat op die toneel was. “Ons wens die vrou ŉ spoedige herstel toe.”